b'\n_START_ARTICLE_\nAkne\n_START_SECTION_\nBakgrunn\n_START_PARAGRAPH_\nAcne vulgaris er sv\xc3\xa6rt vanlig, spesielt i vestlige samfunn. Den debuterer vanligvis i puberteten. Den antas \xc3\xa5 v\xc3\xa6re utl\xc3\xb8st av hormonelle forandringer. Tilstanden blir vanligvis bedre over flere \xc3\xa5r, og kan hos mange bli helt borte. Det lar seg ikke gj\xc3\xb8re \xc3\xa5 forutsi n\xc3\xa5r eller hvor fort denne normaliseringen vil skje. Noen er plaget med akne i mange ti\xc3\xa5r. Aknelesjonene g\xc3\xa5r over, men vil ofte for\xc3\xa5rsake permanente arr. Det forekommer en spontan normalisering, og ikke all akne trenger behandling. Leger er derimot spesielt interessert i de som har arrdannende akne, fordi man da kan unng\xc3\xa5 permanente arr og det er en betydelig behandlingsgevinst. Et generelt budskap til befolkningen er at de fleste kan bli bedre med kyndig behandling i samr\xc3\xa5d med doktor._NEWLINE_Nesten alle ten\xc3\xa5ringer har elementer av akne. De mest alvorlige tilfellene ser vi som regel hos personer i alderen 17-19 \xc3\xa5r. Menn er hardere rammet enn kvinner. Problemet forsvinner som regel i 25-\xc3\xa5rsalderen.\n_START_SECTION_\nAknevarianter\n_START_PARAGRAPH_\nDet finnes forskjellige varianter av akne. Akne Vulgaris er den vanligste formen, som er komedoner og r\xc3\xb8de knuter med og uten pussdannelse. Kvisene forkommer oftest fra \xc3\xb8vre del av brystet og ryggen og opp i ansiktet, som er de omr\xc3\xa5dene hvor de forekommer mest talgproduksjon._NEWLINE_Komedonakne er ogs\xc3\xa5 vanlig. Denne formen har lite betennelsesforandringer, men best\xc3\xa5r av tallrike komedoner._NEWLINE_\xc2\xa0Akne Conglobata og akne cystica er mer alvorlige former for akne. Her kan det f\xc3\xb8re til dyptliggende betennelsesforandringer p\xc3\xa5 ryggen, brystet eller ansiktet. Det er mye puss. Det kan ogs\xc3\xa5 oppst\xc3\xa5 skorper som kan f\xc3\xb8re til arrdannelser i ettertid.\n_START_SECTION_\n\xc3\x85rsaker\n_START_PARAGRAPH_\n\xc3\x85rsakene til akne er ikke fullstendig kjent. En del medisiner for\xc3\xa5rsaker eller betydelig forverrer akne (kortikosteroider og litium). Milj\xc3\xb8giften dioksin for\xc3\xa5rsaker et helt karakteristisk utslett, men er sv\xc3\xa6rt sjelden. Det er en betydelig arvelig komponent i akne. Hverken d\xc3\xa5rlig hygiene eller sex er p\xc3\xa5vist \xc3\xa5 v\xc3\xa6re en \xc3\xa5rsak._NEWLINE_Det har v\xc3\xa6rt mye spekulasjon rundt sammenhengen mellom diett/mat og kviser. Kliniske studier har vist at h\xc3\xb8yt inntak av melkeprodukter og h\xc3\xb8yt sukkerinnhold (h\xc3\xb8y glykemisk indeks) kan v\xc3\xa6re en medvirkende faktor.'